KOMMISSIONENS AFGØRELSE af 26. november 1996 om afslutning af antidumpingproceduren vedrørende importen af hydrauliske gravemaskiner af vægt over 6 tons med oprindelse i Republikken Korea (96/661/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9,

efter konsultation i Det Rådgivende Udvalg, og

ud fra følgende betragtninger:

A. Procedure

(1) I december 1994 modtog Kommissionen en klage indgivet af CECE (Committee for European Construction Equipment) på vegne af producenter af hydrauliske gravemaskiner. Efter at have konstateret, at klagen var indgivet på vegne af den pågældende erhvervsgren i Fællesskabet, og at der forelå tilstrækkelige beviser for dumping og deraf følgende væsentlig skade til at begrunde iværksættelsen af en procedure, offentliggjorde Kommissionen en meddelelse i De Europæiske Fællesskabers Tidende (2) om indledning af en antidumpingprocedure vedrørende importen af hydrauliske gravemaskiner af vægt over seks tons med oprindelse i Republikken Korea.

(2) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandet og klageren om indledningen af proceduren og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(3) En række producenter i det pågældende land og dermed forbundne importører i Fællesskabet samt nogle af de klagende EF-producenter besvarede det spørgeskema, de havde fået tilsendt, tilkendegav deres synspunkter skriftligt og anmodede om at blive hørt, hvilket blev imødekommet.

(4) Kommissionen indhentede og efterprøvede alle oplysninger, som den anså for nødvendige for at gennemføre undersøgelsen, og den aflagde kontrolbesøg hos EF-producenterne og fire producenter i Korea samt en række importører i Fællesskabet.

(5) Undersøgelsen af dumping og skade omfattede perioden 1. januar 1994 til 31. marts 1995.

B. De af undersøgelsen omfattede varer

(6) De varer, der er omfattet af undersøgelsen, er selvkørende hydrauliske gravemaskiner, på larvefødder og andre, af vægt over seks tons, hvis overbygning kan drejes 360°. Varerne henhører under KN-kode ex 8429 52 10 og ex 8429 52 90.

C. Tilbagetrækning af klagen og afslutning af proceduren

(7) Efter afslutningen af undersøgelsen underrettede Kommissionen klageren om resultatet heraf. Klageren trak derefter klagen tilbage.

(8) Klagerens beslutning er en tilstrækkelig begrundelse for at afslutte proceduren, medmindre det fastslås, at en sådan afslutning vil være i strid med Fællesskabets interesser. Kommissionen har i den foreliggende sag ikke modtaget og er ikke bekendt med nogen tilkendegivelser af, at afslutningen af den foreliggende procedure vil være i strid med Fællesskabets interesser.

(9) Under disse omstændigheder anses beskyttelsesforanstaltninger for unødvendige, og antidumpingproceduren vedrørende importen af hydrauliske gravemaskiner af vægt over seks tons med oprindelse i Republikken Korea bør følgelig afsluttes uden indførelse af sådanne foranstaltninger.

(10) Det Rådgivende Udvalg er blevet hørt og har ikke gjort indsigelse.

(11) De berørte parter underrettedes om de vigtigste kendsgerninger og betragtninger, på grundlag af hvilke Kommissionen havde til hensigt at afslutte proceduren, og der blev ikke fremført nogen bemærkninger hertil -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af hydrauliske gravemaskiner af vægt over seks tons med oprindelse i Republikken Korea afsluttes.

Udfærdiget i Bruxelles, den 26. november 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. C 117 af 12. 5. 1995, s. 6.